VSC sklep Cpg 54/2013
Sodna praksa višjih sodišč, 2013-05-08

začetek stečajnega postopka - vpis v sodni register

Sodišče prve stopnje je v skladu z zakonskimi določbami na podlagi sklepa o začetku stečajnega postopka nad dolžnikom, ki je subjekt vpisa, utemeljeno sklenilo, da se pri subjektu vpisa vpišejo v sklepu navedene spremembe podatkov in da se vpiše začetek stečajnega postopka.

Vpisi navedenih sprememb podatkov se opravijo takoj po izdaji sklepa o začetku stečajnega postopka in torej pred njegovo pravnomočnostjo, saj pritožba zoper sklep o začetku stečajnega postopka ne zadrži izvršitve sklepa.

Pritožba se zavrne in se potrdi izpodbijani sklep sodišča prve stopnje.

Sodišče prve stopnje je z uvodoma navedenim sklepom sklenilo, da se pri subjektu vpisa K. ... d.d. - v stečaju, matična številka ... v sodni register vpiše sprememba ali dopolnitev podatkov v zvezi s firmo, skrajšano firmo, zastopnikom in da se na podlagi sklepa Okrožnega sodišča v Celju, št. St 2231/2012 z dne 10. 1. 2013 vpiše začetek stečajnega postopka.

Ta sklep sodišča prve stopnje izpodbija s pravočasno pritožbo subjekt vpisa brez navedbe pritožbenih razlogov in pritožbenemu sodišču predlaga, da pritožbi ugodi in izpodbijani sklep razveljavi. V obrazložitvi navaja, da je zoper sklep o začetku stečajnega postopka vložil pritožbo, s katero izpodbija sklep v celoti. O njegovi pritožbi še ni bilo odločeno, zato sklep o začetku stečajnega postopka še ni pravnomočen in je vsled tega tudi vpis sprememb v sodni register prenagljen in sporen. Meni, da so zaradi situacije, v kateri se nahaja subjekt vpisa, podani upravičeni razlogi za odlog odločanja o začetku stečajnega postopka.

Sodišče prve stopnje je z izpodbijanim sklepom o vpisu sprememb pri subjektu vpisa odločilo na podlagi sklepa stečajnega sodišča o začetku stečajnega postopka nad dolžnikom, ki je subjekt vpisa ,opr. št. St 2231/2012 z dne 10. 1. 2013.

Po določbi 9. točke prvega odstavka 4. člena Zakona o sodnem registru (ZSReg) se v sodni register v zvezi s postopkom stečaja vpiše sklep o začetku postopka stečaja. Po odločbi 12. točke prvega odstavka istega člena pa se vpišejo tudi drugi podatki, za katere zakon določa, da se vpišejo v sodni register.

Zakon o finančnem poslovanju, postopkih zaradi insolventnosti in prisilnem prenehanju (ZFPPIPP) v 229. členu določa, da se v register v zvezi s stečajnim postopkom, hkrati z vpisom začetka stečajnega postopka, vpiše: pri firmi dolžnika dodatek “v stečaju”; pri osebah, pooblaščenih za zastopanje, se vpiše: (-) prenehanje pooblastila za zastopanje dolžnikovih zastopnikov iz prvega odstavka 245. člena zakona, (-) identifikacijski podatki o upravitelju iz tretjega odstavka 110. člena zakona kot novem zastopniku, (-) če upravitelj opravlja pristojnost in naloge upravitelja prek pravno organizacijske oblike podjetnika, zasebnika ali gospodarske družbe, pa tudi ta okoliščina in podatki iz 5. točke tretjega odstavka 110. člena tega zakona.

Sodišče prve stopnje je tako v skladu z navedenimi zakonskimi določbami na podlagi sklepa Okrožnega sodišča v Celju o začetku stečajnega postopka nad dolžnikom, ki je subjekt vpisa, utemeljeno sklenilo, da se pri subjektu vpisa vpišejo v sklepu navedene spremembe podatkov in da se vpiše začetek stečajnega postopka.

Vpisi navedenih sprememb podatkov se opravijo takoj po izdaji sklepa o začetku stečajnega postopka in torej pred njegovo pravnomočnostjo. Po določbi drugega odstavka 125. člena v zvezi z 242. členom ZFPPIPP namreč pritožba zoper sklep o začetku stečajnega postopka ne zadrži izvršitve sklepa.

V stečajnem postopku vložena pritožba subjekta vpisa zoper sklep o začetku stečajnega postopka, na katero se sklicuje subjekt vpisa, tako ne vpliva na vpis podatkov v zvezi s stečajnim postopkom na podlagi sklep sodišča a o začetku stečajnega postopka in je sodišče prve stopnje z izpodbijanim sklepom utemeljeno odločilo o vpisu v sklepu navedenih sprememb podatkov pri subjektu vpisa in o začetku stečajnega postopka.

Pritožbene navedbe se tako pokažejo za neutemeljene in ker v postopku na prvi stopnji pritožbeno sodišče ni zasledilo niti katere od po uradni dolžnosti upoštevnih postopkovnih kršitev, na katere samo pazi po drugem odstavku 350. člena Zakona o pravdnem postopku (ZPP), ki se v skladu z določilom člena 19 ZSReg in 37. členom Zakona o nepravdnem postopku (ZNP) uporablja tudi v tem postopku, je pritožbo subjekta vpisa zavrnilo kot neutemeljeno in potrdilo izpodbijani sklep sodišča prve stopnje (člen 39 točka 2 ZSReg).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.